Πολύ ακριβότερα πληρώνουν οι Έλληνες καταναλωτές το πετρέλαιο θέρμανσης από χώρες πλουσιότερες όπως το Λουξεμβούργο ή η Γερμανία και η Αγγλία.

Η Πανελλήνια Ομοσπονδία Πρατηριούχων – Εμπόρων Καυσίμων (ΠΟΠΕΚ) ενόψει της μείωσης του επιδόματος θέρμανσης και δεδομένου ότι η τιμή διάθεσης του πετρελαίου είναι αυξημένη κατά 4% σε σχέση με πέρυσι, επαναλαμβάνει το αίτημα για μείωση του Ειδικού Φόρου Κατανάλωσης που επιβαρύνει το πετρέλαιο θέρμανσης στο επίπεδο που ίσχυε το 2011, δηλαδή στα 60 ευρώ ανά χιλιόλιτρο από 280 που ισχύει τώρα.

Ακριβότερη η Ελλάδα στο πετρέλαιο θέρμανσης

Σύμφωνα με τα στοιχεία της ΠΟΠΕΚ η μέση τιμή του πετρελαίου θέρμανσης στις 15 Δεκεμβρίου ήταν 0,987 ευρώ το λίτρο, έναντι 0,95 ευρώ την αντίστοιχη ημερομηνία πέρυσι.

Το κόστος του πετρελαίου θέρμανσης στη χώρα μας είναι αντίστοιχο με αυτό της Βουλγαρίας (0,95 ευρώ) και της Ρουμανίας (0,962 ευρώ) ενώ σε χαμηλότερα επίπεδα διαμορφώνεται η τιμή σε Βέλγιο (0,595 ευρώ), Αυστρία (0,721 ευρώ), Τσεχία (0,688 ευρώ), Γαλλία (0,786 ευρώ), Γερμανία (0,639 ευρώ), Ιρλανδία (0,656 ευρώ), Λουξεμβούργο (0,574 ευρώ) και Αγγλία (0,602 ευρώ)

Εν αναμονή της απόφασης

Εντός των επόμενων ωρών αναμένεται να υπογραφεί η απόφαση για το επίδομα θέρμανσης. Οσον αφορά στα εισοδηματικά και περιουσιακά κριτήρια αυτά παραμένουν τα ίδια καθώς και οι 4 ζώνες που έχει χωριστεί η ελληνική επικράτεια.

Όσοι αγοράσουν πετρελαίου έως τα τέλη του 2017 και κάνουν αίτηση θα λάβουν το επίδομα που τους αναλογεί στα τέλη Ιανουαρίου 2018. Όμως, όσοι βάλουν πετρέλαιο από 1η Ιανουαρίου έως 30 Απριλίου 2017 τότε θα λάβουν το επίδομα στα τέλη Ιουνίου.

Τα κριτήρια

Τα εισοδηματικά και περιουσιακά κριτήρια χορήγησης επιδόματος πετρελαίου θέρμανσης θα είναι τα εξής:

Άγαμος: Εισόδημα (τεκμαρτό ή πραγματικό) έως 12.000 ευρώ – Αξία ακινήτων έως 100.000 ευρώ

Έγγαμος χωρίς παιδιά: Εισόδημα έως 20.000 ευρώ – Αξία ακινήτων έως 200.000 ευρώ

Έγγαμος με 1 παιδί: Εισόδημα έως 22.000 ευρώ – Αξία ακινήτων έως 200.000 ευρώ

Έγγαμος με 2 παιδιά: Εισόδημα έως 24.000 ευρώ – Αξία ακινήτων έως 200.000 ευρώ

Έγγαμος με 3 παιδιά και άνω: Εισόδημα έως 26.000 ευρώ – Αξία ακινήτων έως 200.000 ευρώ

Μονογονεϊκές οικογένειες: Εισόδημα έως 22.000 ευρώ- Αξία ακινήτων έως 200.000 ευρώ

Οι φορολογούμενοι θα πρέπει να υποβάλουν αίτηση μέσω του Taxisnet για να ενταχθούν στο Μητρώο Δικαιούχων του επιδόματος θέρμανσης, όταν ανοίξει η πλατφόρμα. Η αίτηση θα υποβληθεί στη σχετική ιστοσελίδα της Ανεξάρτητης Αρχής Δημοσίων Εσόδων, αφού ο χρήστης εισέλθει στο σύστημα με χρήση των κωδικών πρόσβασης του στο Taxisnet.